רות אורן

רות אורן (נולדה ב-16 בינואר 1973) היא סופרת ומשוררת ילדים ישראלית.

ביוגרפיה 
אורן נולדה וגדלה במושב בית יצחק בעמק חפר, אימה הייתה גננת ואביה חקלאי. בהשראת ילדותה במושב כתבה שירים רבים על בעלי החיים והטבע. אורן כתבה שירים וסיפורים מגיל צעיר מאוד, ובגיל 11 החלה לפרסם שירים וסיפורים פרי עטה בעיתון הילדים "הארץ שלנו".

במהלך שירותה הצבאי השתתפה בקורס כתיבה לילדים בהנחיית נורית זרחי בבית אריאלה. לאחר מכן היא למדה באוניברסיטת חיפה וקיבלה תואר ראשון בספרות עברית ואמנות יצירה. אורן למדה הוראה במכללת אורנים משם קיבלה תעודת הוראה, ובנוסף למדה ספרנות ומידענות במכללת גורדון.

אורן כותבת שירה ופרוזה לילדים. בשנת 2002 זכה סיפור קצר שכתבה: "סבתא עוברת דירה ולוקחת איתה את הים", במקום הראשון בעמק חפר בתחרות של מפעל הפיס. הסיפור אף עובד והוצג על ידי השחקן אלי גורנשטיין.

ספרה הראשון, "מי יושב על הגבעה?", ספר שירים לילדים, יצא לאור בשנת 2002. מאז, כתבה עוד עשרה ספרי ילדים.

בשנת 2014 זכה ספרה "מר סביון וגברת רקפת" בעיטור הפנקס לספר שירה מצטיין. בשנת הלימודים תשע"ח הוא נבחר לספריית פיג'מה וחולק לגני הילדים.

ספרה "מעשה באביגיל שאבדה לה שנת הליל" נבחר על ידי משרד החינוך למצעד הספרים תשע"ו והומלץ לגילאי 4-5.

שירתה לילדים זכתה לשבחי הביקורות והושוותה לשירתה של פניה ברגשטיין. מאירה ברנע-גולדברג על ספרה של אורן, "הפרה של סבא יפת": "ספר שהורים יאהבו להקריא. קשור ומושפע מן השירים הקצרים של פניה ברגשטיין האהובה".

נשואה לארכאולוג אלירן אורן ואם לשתי בנות.

ספריה 
 מי יושב על הגבעה? תל אביב: הקיבוץ המאוחד, 2002
 מגרת ההפתעות, תל אביב: ידיעות אחרונות ספרי חמד, 2007
 אתי ספגטי, אור יהודה: כנרת, 2008
 רוני ורוני, בני ברק: הקיבוץ המאוחד, 2011
 הפרה של סבא יפת: שירי חיות לפעוטות, אור יהודה: כנרת, זמורה-ביתן, דביר, 2011
 רכבת טסה על פסים: שירים-על-גלגלים לפעוטות, אור יהודה: כנרת, 2013
 גמדים בשכונה, תל אביב: ידיעות אחרונות ספרי חמד, 2013
 מר סביון וגברת רקפת: שירי פרחים לפעוטות, אור יהודה: כנרת, 2014
מעשה באביגיל שאבדה לה שנת הליל, בני ברק: הוצאת הקיבוץ המאוחד, 2015
נופית מחפשת בית, בני ברק: ספריית הפועלים, 2018.
איפה הביצה? בני ברק: הקיבוץ המאוחד, 2018.
לא רוצה לקום היום! בני ברק: ספריית הפועלים, 2022.

פרסים 
 2020- פרס אקו"ם ליצירת ספרות בתחום הילדים והנוער, על ספרה "אני שורקת בגינה"

קישורים חיצוניים 

 
 רשימת הפרסומים של רות אורן, בקטלוג הספרייה הלאומית
 ריאיון עם הסופרת רות אורן לרגל צאת ספרה "גמדים בשכונה"
 עטרה אופק על שירי הפעוטות של אורן
הזוכים בפרס אקו"ם לשנת 2019-20 - בתחום המוזיקה הקונצרטית, הספרות והשירה באתר אקו"ם

הערות שוליים 

ערכים שבהם תבנית אתר רשמי אינה מתאימה להוספה אוטומטית
סופרות ילדים ונוער ישראליות
סופרי ילדים ונוער ישראלים
סופרות ישראליות
סופרים ישראלים
משוררי ילדים ישראלים
בית יצחק: אישים
בוגרות התיכון האזורי ע"ש בן-גוריון בעמק חפר
בוגרי התיכון האזורי ע"ש בן-גוריון בעמק חפר
בוגרות אוניברסיטת חיפה
בוגרי אוניברסיטת חיפה
בוגרות אורנים - המכללה האקדמית לחינוך
בוגרי אורנים - המכללה האקדמית לחינוך
ישראליות שנולדו ב-1973
ישראלים שנולדו ב-1973